EL Επίσηµη Εφηµερίδα της Ευρωπαϊκής Ένωσης CE 78/333

(2004/C 78 E/0351)

ΓΡΑΠΤΗ ΕΡΩΤΗΣΗ Ρ-3892/03

υποβολή: Nicole Thomas-Mauro (UEN) προς την Επιτροπή

(10 Δεκεμβρίου 2003)

Θέμα: Γνωμοδότηση της Γαλλικής Υπηρεσίας για την Ασφάλεια των Τροφίμων (AFSSA)

Η Γαλλική Υπηρεσία για την Ασφάλεια των Τροφίμων (Agence française de sécurité sanitaire des aliments — AFSSA) στην γνωμοδότηση της 3.12.2003 εκφράζει σοβαρές επιφυλάξεις σχετικά με το καλαμπόκι BT 11 και φρονεί ότι οι δοκιμές που έγιναν στα ζώα από την ελβετική εταιρεία που παρουσιάζει τον φάκελο είναι ανεπαρκείς.

Στις 18 Νοεμβρίου, η γαλλική κυβέρνηση — προτού διεξαχθεί η ευρωπαϊκή ψηφοφορία της Τρίτης στις Βρυξέλλες, με την συμμετοχή τη Γαλλίας — ζήτησε από την AFSSA να γνωμοδοτήσει σχετικά με το εάν μπορούν να επιτραπούν ή όχι οι εισαγωγές αυτού του κονσερβοποιημένου καλαμποκιού για ανθρώπινη κατανάλωση. Φυσικά η γνωμοδότηση της AFSSA έχει συμβουλευτικό χαρακτήρα.

Αυτή θα είναι η τρίτη φορά που η Υπηρεσία για την Ασφάλεια των Τροφίμων αποφαίνεται για το θέμα, μετά από τις δύο αρνητικές της γνωμοδοτήσεις στις 21 Ιουλίου 2000 και στις 20 Μαρτίου 2001, στις οποίες επεσήμαινε την ανεπάρκεια των δοκιμών που είχαν γίνει στα ζώα.

Η Επιτροπή επιθυμεί να επιτρέψει το καλαμπόκι BT 11 αλλά με ποιόν τρόπο λαμβάνει υπόψη της τις γνωμοδοτήσεις των εθνικών υπηρεσιών που συνεργάζονται με την EFSA (Ευρωπαϊκά Αρχή για την Ασφάλεια των τροφίμων) και συγκεκριμένα την προαναφερθείσα γνωμοδότηση;

Απάντηση του κ. Byrne εξ ονόματος της Επιτροπής

(14 Ιανουαρίου 2004)

Η πρώτη γνωμοδότηση της Γαλλικής Υπηρεσίας για την Ασφάλεια των Τροφίμων (Agence Française de Securité Sanitaire des Aliments-AFSSA) σχετικά με το γενετικά τροποποιημένο γλυκό καλαμπόκι Bt1l, που εκδόθηκε στις 21 Ιουλίου 2000, υποβλήθηκε στην Επιτροπή στο πλαίσιο των αιτιολογημένων ενστάσεων εκ μέρους της Γαλλίας στην αρχική έκθεση αξιολόγησης για το γλυκό καλαμπόκι Bt11 που διεξάχθηκε από τις αρμόδιες αρχές των Κάτω Χωρών σύμφωνα με το άρθρο 4 του κανονισμού για τα νέα τρόφιμα ΕΚ 258/97 (1).

Οι ενστάσεις αυτές, καθώς και εκείνες που προέβαλαν άλλα κράτη μέλη, διαβιβάστηκαν από την Επιτροπή στην Επιστημονική Επιτροπή Τροφίμων (EET). Η επόμενη γνωμοδότηση της AFSSA, της 20ης Μαρτίου 2001, διαβιβάστηκε επίσης στην EET προς μελέτη.

Στις 17 Απριλίου 2002, η EET εξέδωσε τη γνωμοδότηση της ότι το γλυκό καλαμπόκι Bt11 είναι τόσο ασφαλές για την ανθρώπινη διατροφή όσο και τα συμβατικά αντίστοιχα είδη. Η γνωμοδότηση αυτή επικεντρώθηκε, όπως το ζήτησε η Επιτροπή, στα θέματα που τέθηκαν με τα σχόλια που υπέβαλαν οι αρμόδιες αρχές των κρατών μελών και συγκεκριμένα: πεδίο εφαρμογής, μοριακός χαρακτηρισμός, ανάλυση της σύστασης του γλυκού καλαμποκιού Bt11, μελέτες τοξικότητας και επισήμανση.

Τα δεδομένα που υπέβαλε η αιτούσα υπηρεσία και η αξιολόγηση ασφάλειας του προϊόντος που διεξάχθηκε πληρούν τα κριτήρια και τις απαιτήσεις που προβλέπονται στη σύσταση της Επιτροπής 618/97/ΕΚ (2). Η μεθοδολογία που χρησιμοποιήθηκε για την αξιολόγηση της ασφάλειας του καλαμποκιού Bt11 συμφωνούσε επίσης με τις πρόσφατες κατευθυντήριες γραμμές που συνέταξε η Επιστημονική Συντονιστική Επιτροπή σχετικά με την αξιολόγηση των γενετικά τροποποιημένων οργανισμών (GMOs), των γενετικά τροποποιημένων τροφίμων και των γενετικά τροποποιημένων ζωοτροφών (3) και με τις αρχές του κώδικα και τις κατευθυντήριες γραμμές σχετικά με τα τρόφιμα βιοτεχνολογίας (4). Οι ανησυχίες που εκφράστηκαν στις δύο παραπάνω αναφερόμενες γνωμοδοτήσεις της AFSSA, οι οποίες επανελήφθησαν σε μεταγενέστερη γνωμοδότηση της AFSSA της 3ης Δεκεμβρίου 2003, δεν προσκομίζουν νέα επιστημονικά στοιχεία εκτός από την αρχική αξιολόγηση του γλυκού καλαμποκιού Bt11 που διεξάχθηκε από τις αρμόδιες αρχές των Κάτω Χωρών. Αυτές οι ανησυχίες μελετήθηκαν δεόντως από την Επιστημονική Επιτροπή Τροφίμων η οποία με τη γνωμοδότησή της της 17ης Απριλίου 2002 επιβεβαίωσε το πόρισμα της αρχικής αξιολόγησης που διεξάχθηκε από τις αρμόδιες αρχές των Κάτω Χωρών ότι το γλυκό καλαμπόκι Bt11 είναι τόσο ασφαλές για την ανθρώπινη διατροφή όσο και το συμβατικό καλαμπόκι.

(1) Κανονισμός (ΕΚ) 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων, ΕΕ L 43 της 14.2.1997.

(2) Σύσταση της Επιτροπής της 29ης Ιουλίου 1997 σχετικά με τις επιστημονικές πτυχές και την παρουσίαση των πληροφοριών που είναι απαραίτητες για την υποστήριξη αιτήσεων διάθεσης στην αγορά νέων τροφίμων και νέων συστατικών τροφίμων για την προετοιμασία των εκθέσεων αρχικής αξιολόγησης σύμφωνα με τον κανονισμό 258/97 του Ευρωπαϊκού Κοινοβουλίου και του Συμβουλίου, ΕΕ L 253 της 16.9.1997.

(3) «Guidance Document for the Risk Assessment of Genetically Modified Plants and Derived Food and Feed»«'Eγγραφo καθοδήγησης για την αξιολόγηση του κινδύνου από τα γενετικά τροποποιημένα φυτά και τα παράγωγα τρόφιμα και ζωοτροφές» κοινή ομάδα εργασίας για τα νέα τρόφιμα και τους γενετικά τροποποιημένους οργανισμούς, 6-7 Μαρτίου 2003. http://europa.eu.int/comm/food/fs/sc/ssc/out3 2 7_en.pdf.

(4) Κώδικας Τροφίμων της Επιτροπής, 2003. «Codex Principles and Guidelines on Foods Derived from Biotechnology» Αρχές του κώδικα και κατευθυντήριες γραμμές σχετικά με τα τρόφιμα βιοτεχνολογίας, κοινό πρόγραμμα προτύπων τροφίμων FAO/ΠΟΥ, Οργάνωση Τροφίμων και Γεωργίας: Pώμηftp://ftp.fao.org/codex/standard/en/CodexTextsBiotechFo-ods.pdf.